钦定古今图书集成/明伦汇编/官常典/第767卷 > 权怀恩
## 钦定古今图书集成/明伦汇编/官常典/第767卷 > 权怀恩

按《唐书权万纪传》：怀恩，万纪族孙。祖弘寿，为隋临汾
司仓书佐。高祖平京师，擢太仆卿、卢国公，卒谥曰恭。
故怀恩以荫累迁尚乘奉御，袭爵。驭人安毕罗，为高
宗所宠，见帝戏慢不恭，怀恩奏事，适见之，退杖四十。
帝嗟赏曰：“良吏也。”擢万年令，赏罚明，见恶辄取。时语
曰：“宁饮三斗尘，无逢权怀恩。”其姿状沈毅，每盛服，妻
子不敢仰视。更庆、莱、卫、邢、宋五州刺史，洛州长史。所
居威名赫然，吏重足立。尝过汴州，时刺史杨德干亦
以严称，与怀恩名相埒。汴桥新成，立木中途，止过车
者，怀恩适过之，示德干曰：“民不可止邪，焉用此！”德干
惭服。迁益州大都督府长史，卒。